CELEX: 52021PC0429
Language: hr
Date: 2021-07-20
Title: Prijedlog DIREKTIVE EUROPSKOG PARLAMENTA I VIJEĆA o izmjeni Direktive (EU) 2019/1153 Europskog parlamenta i Vijeća u pogledu pristupa nadležnih tijela centraliziranim registrima bankovnih računa putem jedinstvene pristupne točke

EUROPSKA KOMISIJA
            Bruxelles, 20.7.2021.
            COM(2021) 429 final
            2021/0244(COD)
            Prijedlog
            DIREKTIVE EUROPSKOG PARLAMENTA I VIJEĆA 
            o izmjeni Direktive (EU) 2019/1153 Europskog parlamenta i Vijeća u pogledu pristupa nadležnih tijela centraliziranim registrima bankovnih računa putem jedinstvene pristupne točke
            {SWD(2021) 210 final}
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Kako je naglašeno u Strategiji EU-a za suzbijanje organiziranog kriminala za razdoblje 2021.–2025.
                     1
                  , Europska unija treba pojačati borbu protiv financiranja kriminala. Organizirane kriminalne skupine iskorištavaju svoju znatnu nezakonitu zaradu kako bi se infiltrirale u zakonito gospodarstvo i javne institucije narušavanjem vladavine prava i temeljnih prava te potkopavanjem prava ljudi na sigurnost i njihova povjerenja u javna tijela. Zarada od nezakonitih aktivnosti u Europskoj uniji 2019. je iznosila 139 milijardi EUR
                     2
                  , što čini 1 % njezina bruto domaćeg proizvoda. Unatoč razvoju pravnog okvira za povrat imovine na nacionalnoj razini i razini Europske unije, oduzet je samo mali postotak predmeta i imovinske koristi ostvarene kaznenim djelima
                     3
                  . 
               
               
                  Za provedbu učinkovitih financijskih istraga te za uspješno praćenje i oduzimanje predmeta i imovinske koristi ostvarene kaznenim djelima ključan je brz pristup financijskim informacijama. S tim u vezi presudno je znati koje osobe posjeduju bankovni račun u državi članici koja nije država članica koja provodi istragu, ne samo kako bi se moglo utvrditi kojoj državi članici treba poslati naloge za zamrzavanje i oduzimanje imovine
                     4
                   nego i kako bi se istražiteljima osigurali mogući ključni tragovi. Međutim, kako bi tijela nadležna za sprečavanje, otkrivanje, istragu ili progon kaznenih djela u jednoj državi članici mogla pribaviti informacije o osobama obuhvaćenima istragom koje posjeduju bankovne račune u drugoj državi članici, ona trenutačno moraju prikupiti te informacije kanalima policijske ili pravosudne suradnje. To je često zahtjevan i dugotrajan proces koji otežava brz pristup informacijama, kako je prikazano u Prilogu 7. procjene učinka uz paket zakonodavnih prijedloga Komisije o sprečavanju pranja novca i borbi protiv financiranja terorizma, kao i izvršavanje zakonodavstva. 
               
            
            
               U skladu s člankom 32.a (pete) Direktive o sprečavanju pranja novca
                  5
               , države članice moraju uspostaviti centralizirane automatizirane mehanizme, poput središnjih registara ili središnjih elektroničkih sustava za dohvat podataka kako bi se omogućila identifikacija svih fizičkih ili pravnih osoba koje posjeduju ili kontroliraju račune za plaćanja, bankovne račune i sefove. 
            
            
               Direktivom (EU) 2019/1153
                  6
                već se sada od država članica zahtijeva da imenuju tijela nadležna za sprečavanje, otkrivanje, istragu ili progon kaznenih djela kako bi imala pristup centraliziranim automatiziranim mehanizmima te kako bi ih mogla pretraživati (dalje u tekstu: centralizirani registri bankovnih računa, kako su navedeni u Direktivi (EU) 2019/1153).  Od njih se zahtijeva i da u okviru svojih nadležnih tijela uspostave urede za oduzimanje imovinske koristi te im se omogućuje da imenuju porezna tijela i agencije za suzbijanje korupcije kao nadležna tijela za sprečavanje, otkrivanje, istragu ili progon kaznenih djela u skladu s nacionalnim zakonodavstvom. Rok za prenošenje Direktive je 1. kolovoza 2021. 
            
            
               U skladu s Komisijinim prijedlogom nove direktive o sprečavanju pranja novca predstavljenim uz ovaj prijedlog, države članice osiguravaju da informacije iz centraliziranih registara bankovnih računa budu dostupne u okviru jedinstvene pristupne točke registara bankovnih računa (RBR-ova) koju će razviti Komisija i njome upravljati
                  7
               . Zahvaljujući međusobnom povezivanju centraliziranih registara bankovnih računa, tijela koja imaju pristup jedinstvenoj pristupnoj točki RBR-ova moći će brzo utvrditi posjeduje li pojedinac bankovne račune u drugim državama članicama, bez potrebe da tu informaciju zatraži od istovjetnih tijela u tim državama članicama. U skladu sa svojom pravnom osnovom (članak 114. Ugovora o funkcioniranju Europske unije (UFEU-a)) nova direktiva o sprečavanju pranja novca omogućit će pristup jedinstvenoj pristupnoj točki RBR-ova samo financijsko-obavještajnim jedinicama (FOJ-evima), odnosno nacionalnim tijelima koja od obveznika primaju izvješća o sumnjivim transakcijama
                  8
                te ih prema potrebi prosljeđuju tijelima koja provode kaznene istrage. Međutim, u interesu suzbijanja teških kaznenih djela, a posebno provedbe učinkovitih financijskih istraga, tijela nadležna za sprečavanje, otkrivanje, istragu ili progon kaznenih djela jednako tako trebaju imati pristup jedinstvenoj pristupnoj točki RBR-ova koja će im omogućiti da identificiraju, analiziraju i protumače financijske informacije mjerodavne za kaznene postupke.
            
            
               Ovim se prijedlogom tijelima nadležnima za sprečavanje, otkrivanje, istragu ili progon kaznenih djela imenovanima nadležnim tijelima na temelju članka 3. stavka 1. Direktive (EU) 2019/1153 nastoji omogućiti pristup jedinstvenoj pristupnoj točki RBR-ova uvedenoj novom direktivom o sprečavanju pranja novca. 
            
            
               •Dosljednost s postojećim odredbama politike u tom području
            
            
               
                  Ovim se prijedlogom dopunjuju odredbe o jedinstvenoj pristupnoj točki RBR-ova koje su dio Komisijina prijedloga nove direktive o sprečavanju pranja novca.
               
               
                  Osnova okvira za sprečavanje pranja novca (članak 114. UFEU-a) odnosi se na unutarnje tržište, a cilj je spriječiti da se financijski sustav Unije upotrebljava u svrhu pranja novca i financiranja terorizma. Ovim prijedlogom dopunjuje se i nastavlja preventivna politika za borbu protiv pranja novca i financiranja terorizma te se jača pravni okvir sa stajališta suradnje u izvršavanju zakonodavstva. 
               
               
                  Ovaj je prijedlog u skladu s akcijskim planom za sveobuhvatnu politiku Unije o sprečavanju pranja novca i financiranja terorizma koji je Komisija donijela u svibnju 2020.
                     9
                   U tom se akcijskom planu ističe da je međusobna povezanost centraliziranih registara bankovnih računa na razini Unije potrebna da bi se financijsko-obavještajnim jedinicama i tijelima za izvršavanje zakonodavstva omogućio brži pristup informacijama o bankovnim računima i olakšala prekogranična suradnja. U Strategiji EU-a za sigurnosnu uniju (srpanj 2020.)
                     10
                   ističe se i da bi takva međupovezanost mogla znatno ubrzati pristup financijsko-obavještajnih jedinica i nadležnih tijela financijskim informacijama. Nova strategija EU-a za suzbijanje organiziranog kriminala ukazuje na to da će Komisija revidirati Direktivu (EU) 2019/1153 kako bi tijelima za izvršavanje zakonodavstva omogućila pristup budućoj platformi za međusobno povezivanje centraliziranih registara bankovnih računa u cijeloj Uniji.
               
            
            
               •Dosljednost u odnosu na druge politike Unije
            
            
               
                  Predložena direktiva u skladu je s ciljevima politike Unije, posebice borbom protiv teških kaznenih djela te s okvirom za sprečavanje pranja novca i financiranja terorizma, uključujući novi paket mjera za borbu protiv pranja novca.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  U skladu s pravnom osnovom pravnog akta koji se mijenja, odnosno Direktivom (EU) 2019/1153, pravna je osnova predložene direktive članak 87. stavak 2. UFEU-a. Ta odredba Uniji omogućuje poduzimanje mjera u području policijske suradnje u kojoj sudjeluju nadležna tijela država članica (uključujući policiju, carinu i druga specijalizirana tijela za izvršavanje zakonodavstva), posebice u pogledu prikupljanja, pohrane i razmjene informacija važnih za sprečavanje, otkrivanje i istragu kaznenih djela.
               
            
            
               •Supsidijarnost (za neisključivu nadležnost) 
            
         
         
            
               
                  U skladu s načelom supsidijarnosti, utvrđenim u članku 5. stavku 3. Ugovora o Europskoj uniji (UEU), ciljeve prijedloga ne mogu dostatno ostvariti države članice, nego ih se može na bolji način ostvariti na razini Unije. Prijedlog ne prelazi ono što je potrebno za ostvarenje tih ciljeva. 
               
               
                  Organizirane kriminalne skupine često djeluju preko granica, među ostalim kako bi prikrile i ponovno uložile svoju nezakonito stečenu imovinu. Prijetnja koju predstavljaju organizirane kriminalne skupine koje usmjeravaju svoju nezakonitu dobit kako bi se infiltrirale u gospodarstvo utječe na cijelu Uniju i stoga zahtijeva odgovor na razini EU-a. 
               
            
            
               •Proporcionalnost
            
            
               
                  U skladu s načelom proporcionalnosti, utvrđenim u članku 5. stavku 4. UEU-a, ovaj je prijedlog ograničen na ono što je potrebno i proporcionalno kako bi se javnim tijelima čija je dužnost štititi građane Unije olakšali upotreba i dijeljenje relevantnih financijskih informacija. 
               
               
                  Direktivom (EU) 2019/1153 omogućuje se pristup ograničenom skupu informacija (npr. ime vlasnika, broj bankovnog računa), koje su nužne kako bi se utvrdilo posjeduje li osoba obuhvaćena istragom bankovni račun i u kojim bankama. Isto ograničenje primjenjivat će se i u vezi s mogućnostima pristupa i pretraživanja putem jedinstvene pristupne točke RBR-ova predložene ovim prijedlogom. 
               
            
            
               U skladu s time, nadležna tijela drugih država članica moći će izravno pristupiti sljedećem ograničenom skupu informacija i pretraživati ih putem jedinstvene pristupne točke RBR-ova (vidjeti članak 4. stavak 2. u vezi s člankom 2. stavkom 7. Direktive (EU) 2019/1153; vidjeti i članak 32.a stavak 3. aktualne direktive o sprečavanju pranja novca, članak 14. stavak 3. predložene nove direktive o sprečavanju pranja novca te članak 18. stavak 1. predložene nove uredbe o sprečavanju pranja novca):
            
            
               ·za stranku koja je imatelj računa i sve osobe koje namjeravaju djelovati u ime stranke: ime, dopunjeno ili ostalim potrebnim identifikacijskim podacima ili jedinstvenim identifikacijskim brojem,
            
            
               ·za stvarnog vlasnika stranke koja je imatelj računa: ime, dopunjeno ili ostalim potrebnim identifikacijskim podacima ili jedinstvenim identifikacijskim brojem,
            
            
               ·za bankovni račun ili račun za plaćanja: međunarodni broj bankovnog računa (IBAN) i datum otvaranja i zatvaranja računa,
            
            
               ·za sefove: ime najmoprimca dopunjeno ili ostalim potrebnim identifikacijskim podacima ili jedinstvenim identifikacijskim brojem te trajanje najma.
            
            
               
                  U skladu s predloženim mjerama tijela nadležna za sprečavanje, otkrivanje, istragu ili progon kaznenih djela i dalje neće moći pristupiti osjetljivim podacima kao što su informacije o transakcijama ili stanju računa niti ih pretraživati. Putem jedinstvene pristupne točke RBR-ova moći će se pristupiti samo informacijama koje su nužne za identifikaciju vlasnika bankovnog računa, računa za plaćanja ili sefa. Nakon što tijela na temelju pristupa predviđenog ovim prijedlogom utvrde u kojoj financijskoj instituciji predmet istrage posjeduje bankovni račun u drugoj državi članici, ona će prema potrebi morati zatražiti dodatne informacije (npr. popis transakcija) odgovarajućim kanalima policijske ili pravosudne suradnje.
               
            
            
               •Odabir instrumenta
            
            
               
                  Ovaj prijedlog izrađen je u obliku direktive jer uključuje izmjenu Direktive (EU) 2019/1153. 
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Stajališta drugih institucija i savjetovanja s dionicima
            
            
               U zaključcima Vijeća iz lipnja 2020. o jačanju financijskih istraga radi borbe protiv teškog i organiziranog kriminala
                  11
                države članice zatražile su od Komisije da razmotri daljnje jačanje pravnog okvira međusobnim povezivanjem nacionalnih centraliziranih registara bankovnih računa kako bi se ubrzao pristup financijskim informacijama i olakšala prekogranična suradnja nadležnih tijela u Uniji. 
            
            
               U rezoluciji od 10 srpnja 2020.
                  12
                Europski parlament pozdravio je plan Komisije da osigura međupovezanost centraliziranih registara bankovnih računa kako bi se tijelima za izvršavanje zakonodavstva i financijsko-obavještajnim jedinicama osigurao brži pristup financijskim informacijama u različitim fazama istrage te kako bi se olakšala prekogranična suradnja u skladu s mjerodavnim pravilima o zaštiti podataka.
            
            
               Tijekom pripreme ovog prijedloga Komisija se savjetovala s uredima za oduzimanje imovinske koristi na sastancima platforme ureda za oduzimanje imovinske koristi te neformalnim i ciljanim savjetovanjem. Navedeni uredi u potpunosti su podržali inicijativu.
            
            
               •Procjena učinka
            
            
               
                  Prijedlog je potkrijepljen procjenom učinka predloženog novog paketa mjera za sprečavanje pranja novca (posebno Prilogom 7. o međupovezanosti registara bankovnih računa), o kojem je Odbor za nadzor regulative 4. prosinca 2020. dao pozitivno mišljenje. U radnom dokumentu službi koji je priložen prijedlogu dodatno se analiziraju situacija i učinci proširenja pristupa međusobno povezanom centraliziranom registru bankovnih računa na tijela nadležna za sprečavanje, otkrivanje, istragu ili progon kaznenih djela imenovana na temelju Direktive 2019/1153. 
               
            
         
         
            
               •Temeljna prava
            
            
               
                  Ovaj prijedlog omogućit će jasno imenovanim tijelima nadležnima za sprečavanje, otkrivanje, istragu ili progon kaznenih djela pristup međusobno povezanom sustavu centraliziranih registara bankovnih računa, odnosno jedinstvenoj pristupnoj točki RBR-ova. Na taj način ona će moći brže utvrditi posjeduje li pojedinac bankovne račune u drugim državama članicama a da pritom ne moraju zatražiti tu informaciju od svih istovjetnih tijela u svim državama članicama EU-a. 
               
               
                  U centraliziranim registrima bankovnih računa prikupljaju se osobni podaci o pravnim i fizičkim osobama. Stoga će proširenje pristupa jedinstvenoj pristupnoj točki RBR-ova utjecati na temeljna prava ispitanika, posebice pravo na privatnost i pravo na zaštitu osobnih podataka (odnosno članke 7. i 8. Povelje Europske unije o temeljnim pravima („Povelja”)). 
               
               
                  Sva ograničenja u pogledu ostvarivanja prava i sloboda priznatih Poveljom, posebice onih utvrđenih u člancima 7. i 8., u skladu su sa zahtjevima Povelje, osobito onima iz članka 52. stavka 1. 
               
               
                  Ograničenje je predviđeno zakonom i opravdano potrebom da se ostvari cilj od općeg interesa koji priznaje Unija, a to je borba protiv teških kaznenih djela. 
               
               
                  Nadalje, poštuje se temelj predmetnih prava i sloboda, a ograničenja su razmjerna cilju koji se želi postići. 
               
               
                  Učinak je ograničen u pogledu prava na privatnost, posebno zato što se ovim prijedlogom ne zahtijeva prikupljanje dodatnih podataka o vlasniku računa i s obzirom na to da se informacije iz drugih država članica dostupne putem jedinstvene pristupne točke RBR-ova već mogu dobiti kanalima policijske i pravosudne suradnje. Povrh toga, narušavanje prava na privatnost bit će relativno ograničeno u pogledu težine jer podaci koji su dostupni i mogu se pretraživati ne obuhvaćaju ni financijske transakcije ni stanje računa. Obuhvaćat će ograničen skup informacija (npr. ime vlasnika i broj bankovnog računa) koji je nužan da nadležna tijela određene države članice utvrde u kojoj banci ili bankama u drugim državama članicama osoba obuhvaćena istragom posjeduje račun.
               
               
                  Kad je riječ o zaštiti osobnih podataka fizičkih osoba, informacije o bankovnim računima mogu se smatrati osobnim podacima, a pristup nadležnih tijela za sprečavanje, otkrivanje, istragu ili progon kaznenih djela tim podacima predstavljao bi obradu osobnih podataka. Obrada podataka iz centraliziranih registara bankovnih računa kojima tijela pristupaju i pretražuju ih putem jedinstvene pristupne točke RBR-ova bila bi podložna nacionalnim zakonima kojima se prenosi Direktiva (EU) 2016/680, kao što je trenutačno slučaj s podacima kojima se pristupa i koji se pretražuju na temelju Direktive (EU) 2019/1153 u postojećem obliku. 
               
               
                  Osim toga, mjere zaštite i ograničenja već predviđeni Direktivom (EU) 2019/1153 primijenit će se i pri svakom izravnom pristupanju imenovanih tijela centraliziranim registrima bankovnih računa drugih država članica putem jedinstvene pristupne točke RBR-ova ili njihovu pretraživanju. To se ponajprije odnosi na mjere zaštite i ograničenja predviđene u člancima 3., 4., 5. i 6. te direktive, kojima se posebno predviđa sljedeće:
               
            
            
               ·samo tijela nadležna za sprečavanje, otkrivanje, istragu ili progon kaznenih djela koja države članice imenuju moći će pristupiti centraliziranim registrima bankovnih računa i pretraživati ih, među ostalim putem jedinstvene pristupne točke RBR-ova (članak 3. stavak 1. u vezi s člankom 4. novim stavkom 1.a Direktive), 
            
            
               ·ovlasti za pristupanje centraliziranim registrima bankovnih računa i njihovo pretraživanje, među ostalim putem jedinstvenih pristupnih točaka RBR-ova, odobravaju se samo u svrhu sprečavanja, otkrivanja, istrage ili progona teških kaznenih djela ili podupiranja kaznene istrage teških kaznenih djela (članak 4. stavak 1. i novi stavak 1.a Direktive). Teška kaznena djela u ovom se kontekstu odnose na oblike kaznenih djela popisane u Prilogu I. Uredbi (EU) 2016/794
                  13
                (članak 2. stavak 12. Direktive),
            
            
               ·kako je prethodno navedeno, može se pristupiti samo ograničenom skupu informacija u centraliziranim registrima bankovnih računa koje su nužne da bi se utvrdilo posjeduje li osoba obuhvaćena istragom bankovni račun i u kojim bankama te pretraživati te informacije, među ostalim putem jedinstvene pristupne točke RBR-ova (npr. ime vlasnika i broj bankovnog računa) (članak 4. stavak 2. u vezi s člankom 2. stavkom 7.), 
            
            
               ·pristupanje i pretraživanje, među ostalim kada se provode putem jedinstvene pristupne točke RBR-ova, mora na pojedinačnoj osnovi obavljati posebno imenovano i ovlašteno osoblje u svakom nadležnom tijelu (članak 5. stavci 1. i 2.). Države članice moraju uspostaviti mjere kako bi omogućile sigurnost podataka u skladu s visokim tehnološkim standardima za potrebe pristupanja informacijama o bankovnim računima i njihova pretraživanja (članak 5. stavak 3.),
            
            
               ·o svakom pristupanju i pretraživanju, među ostalim kada se provode putem jedinstvene pristupne točke RBR-ova moraju se voditi zapisi (članak 6. stavak 1.). Službenici za zaštitu podataka centraliziranih registara bankovnih računa moraju redovito provjeravati te zapise te ih na zahtjev dostaviti nadležnom nadzornom tijelu (članak 6. stavak 2.). Zapisi se čuvaju samo za potrebe praćenja zaštite podataka, moraju se štititi odgovarajućim mjerama za sprečavanje neovlaštenog pristupa i izbrisati pet godina nakon izrade, osim ako su potrebni za postupke praćenja (članak 6. stavak 3.).
            
            
               4.UTJECAJ NA PRORAČUN
            
            
               
                  Prijedlog ne utječe na proračun EU-a.
               
            
            
               5.DRUGI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Aktom koji treba izmijeniti (Direktiva (EU) 2019/1153) već su predviđeni odgovarajuće praćenje, izvješćivanje i evaluacija. 
               
            
            
               •Dokumenti s objašnjenjima (za direktive)
            
         
         
            
               
                  Za ovaj prijedlog nije potrebna objava dokumenata s objašnjenjima o prenošenju. 
               
            
            
               •Detaljno obrazloženje posebnih odredaba prijedloga
            
            
               
                  Člankom 1. mijenja se članak 4. Direktive (EU) 2019/1153 te se imenovanim tijelima nadležnima za sprečavanje, otkrivanje, istragu ili progon kaznenih djela omogućuje izravan pristup centraliziranim registrima bankovnih računa drugih država članica i njihovo pretraživanje putem jedinstvene pristupne točke RBR-ova. 
               
               
                  Člankom 2. utvrđuje se rok u kojem države članice moraju prenijeti novu direktivu u nacionalno zakonodavstvo.
               
            
            
               2021/0244 (COD)
            
            
               Prijedlog
            
            
               DIREKTIVE EUROPSKOG PARLAMENTA I VIJEĆA
            
            
               o izmjeni Direktive (EU) 2019/1153 Europskog parlamenta i Vijeća u pogledu pristupa nadležnih tijela centraliziranim registrima bankovnih računa putem jedinstvene pristupne točke
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 87. stavak 2.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europskoga gospodarskog i socijalnog odbora
                  14
               , 
            
            
               uzimajući u obzir mišljenje Odbora regija
                  15
               ,
            
            
               u skladu s redovnim zakonodavnim postupkom,
            
            
               budući da:
            
            
               (1)Olakšavanje pristupa financijskim informacijama potrebno je radi sprečavanja, otkrivanja, istrage ili progona teških kaznenih djela, uključujući terorizam. Brz pristup financijskim informacijama ključan je za provedbu učinkovitih kaznenih istraga te za uspješno praćenje i naknadno oduzimanje predmeta i imovinske koristi ostvarene kaznenim djelima.
            
            
               (2)Na temelju Direktive (EU) 2019/1153 Europskog parlamenta i Vijeća
                  16
                tijelima koja su imenovale države članice, a koja su nadležna za sprečavanje, otkrivanje, istragu ili progon kaznenih djela omogućuje se pristup informacijama o bankovnim računima i pretraživanje tih informacija, što podliježe određenim zaštitnim mjerama i ograničenjima. Direktivom (EU) 2019/1153 informacije o bankovnim računima definirane su kao određene informacije koje se nalaze u centraliziranim automatiziranim mehanizmima koje su države članice uspostavile u skladu s Direktivom (EU) 2015/849 Europskog parlamenta i Vijeća
                  17
                i koji su u Direktivi (EU) 2019/1153 navedeni kao centralizirani registri bankovnih računa. 
            
            
               (3)Tijela imenovana u skladu s Direktivom (EU) 2019/1153 uključuju barem urede za oduzimanje imovinske koristi, a mogu uključivati i porezna tijela i agencije za suzbijanje korupcije u mjeri u kojoj su nadležni za sprečavanje, otkrivanje, istragu ili progon kaznenih djela u skladu s nacionalnim pravom. U skladu s tom direktivom nadležna tijela ovlaštena su izravno pristupiti samo centraliziranim registrima bankovnih računa i pretraživati samo registre one države članice koja je imenovala ta tijela.  
            
            
               (4)Direktivom (EU) GGGG/XX Europskog parlamenta i Vijeća
                  18
               , kojom se zamjenjuje Direktiva 2015/849 Europskog parlamenta i Vijeća
                  19
                i koja zadržava ključne značajke sustava uspostavljenog tom direktivom, među ostalim se predviđa i da se centralizirani automatizirani mehanizmi međusobno povežu putem jedinstvene pristupne točke registara bankovnih računa (RBR-ova), koju treba razviti Komisija i njome upravljati. Međutim, prema Direktivi (EU) GGGG/XX samo financijsko-obavještajne jedinice i dalje imaju izravan pristup centraliziranim automatiziranim mehanizmima, među ostalim putem jedinstvene pristupne točke RBR-ova.
            
         
         
            
               (5)Uzimajući u obzir prekograničnu prirodu organiziranog kriminala i pranja novca te važnost relevantnih financijskih informacija za potrebe suzbijanja nezakonitih aktivnosti, uključujući brzo praćenje, zamrzavanje i oduzimanje nezakonito stečene imovine kada je to moguće i primjereno, nadležna tijela za sprečavanje, otkrivanje, istragu ili progon kaznenih djela imenovana u skladu s Direktivom (EU) 2019/1153 trebala bi moći izravno pristupiti centraliziranim registrima bankovnih računa RBR-ova drugih država članica i pretraživati ih putem jedinstvene pristupne točke uspostavljene u skladu s Direktivom (EU) GGGG/XX.
            
            
               (6)Zaštitne mjere i ograničenja koji su već utvrđeni Direktivom (EU) 2019/1153 trebali bi se primjenjivati i u pogledu mogućnosti pristupa informacijama o bankovnim računima i njihova pretraživanja, putem jedinstvene pristupne točke RBR-ova, koje su utvrđene ovom Direktivom. Zaštitne mjere i ograničenja uključuju ograničenja u pogledu tijela koja imaju ovlasti za pristup informacijama o bankovnim računima i njihovo pretraživanje, svrha u koje se pristup i pretraživanje mogu provoditi, vrsta informacija koje su dostupne i koje se mogu pretraživati, zahtjeva koji se primjenjuju na osoblje imenovanih nadležnih tijela, sigurnosti podataka te evidencije pristupa i pretraživanja. 
            
            
               (7)Svaka obrada osobnih podataka koju provode nadležna tijela u vezi s mogućnostima pristupa i pretraživanja utvrđenima ovom Direktivom podliježe Direktivi (EU) 2016/680 Europskog parlamenta i Vijeća
                  20
               . Stoga se ovom Direktivom poštuju temeljna prava i načela priznata u članku 6. Ugovora o Europskoj uniji i u Povelji Europske unije o temeljnim pravima, posebno pravo na poštovanje privatnog i obiteljskog života te pravo na zaštitu osobnih podataka.
            
            
               (8)Budući da države članice ne mogu u dovoljnoj mjeri ostvariti cilj ove Direktive, odnosno davanje imenovanim tijelima nadležnima za sprečavanje, otkrivanje, istragu ili progon kaznenih djela ovlasti za pristup centraliziranim registrima bankovnih računa drugih država članica i njihovo pretraživanje putem jedinstvene pristupne točke RBR-ova uspostavljene Direktivom (EU) GGGG/XX, već se on na bolji način može ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Direktiva ne prelazi ono što je potrebno za ostvarivanje tog cilja.
            
            
               (9)[U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, Irska je obavijestila da želi sudjelovati u donošenju i primjeni ove Direktive.]
            
            
               [ili] 
            
            
               [U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Irska ne sudjeluje u donošenju ove Direktive te ona za nju nije obvezujuća niti se na nju primjenjuje.] 
            
            
               (10)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Direktive te ona za nju nije obvezujuća niti se na nju primjenjuje.
            
            
               (11)Direktivu (EU) 2019/1153 trebalo bi stoga na odgovarajući način izmijeniti.
            
            
               (12)Provedeno je savjetovanje s Europskim nadzornikom za zaštitu podataka u skladu s člankom 42. stavkom 1. Uredbe (EU) 2018/1725 Europskog parlamenta i Vijeća
                  21
                [te je on dao mišljenje XX 2021.],
            
            
               DONIJELI SU OVU DIREKTIVU:
            
            
               Članak 1.
            
            
               U članku 4. Direktive (EU) 2019/1153 umeće se sljedeći stavak:
            
            
                „1.a Države članice osiguravaju da nadležna nacionalna tijela imenovana u skladu s člankom 3. stavkom 1. imaju ovlast za izravan i trenutačan pristup informacijama o bankovnim računima u drugim državama članicama i njihovo pretraživanje putem jedinstvenih pristupnih točaka registara bankovnih računa (RBR-ova) uspostavljenih u skladu s člankom XX. Direktive (EU) GGGG/XX [nova direktiva o sprečavanju pranja novca] radi obavljanja svojih zadaća u svrhu sprečavanja, otkrivanja, istrage ili progona teškog kaznenog djela ili pružanja potpore kaznenoj istrazi teškog kaznenog djela, što uključuje identifikaciju, praćenje i zamrzavanje imovine povezane s takvom istragom.”  
            
            
               Članak 2.
            
            
               1.Države članice stavljaju na snagu zakone i druge propise koji su potrebni radi usklađivanja s ovom Direktivom najkasnije do [XXYY] [razdoblje za prenošenje treba uskladiti s datumom početka primjene utvrđenim novom direktivom o sprečavanju pranja novca za primjenu odredaba o međusobnom povezivanju centraliziranog automatiziranog mehanizma]. One Komisiji odmah dostavljaju tekst tih odredaba.
            
            
               Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
            
            
               2.Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
            
            
               Članak 3.
            
            
               Ova Direktiva stupa na snagu dvadesetog dana od dana objave u Službenom listu Europske unije.
            
         
         
            
               Članak 4.
            
            
               Ova je Direktiva upućena državama članicama u skladu s Ugovorima.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  
                        Komunikacija Komisije o Strategiji EU-a za suzbijanje organiziranog kriminala za razdoblje 2021.–2025. (COM(2021) 170, 14.4.2021.).
               
               
                  
                     (2)
                  
                        Time su obuhvaćene nedopuštene droge, trgovina ljudima, krijumčarenje migranata, prijevare (prijevara unutar Zajednice s nepostojećim trgovcem u vezi s PDV-om, povreda prava intelektualnog vlasništva, prijevare povezane s hranom), kaznena djela protiv okoliša (nezakonito odlaganje otpada i nezakonita trgovina divljom florom i faunom), nezakonito vatreno oružje, nezakoniti duhan, kiberkriminalitet i organizirani kriminal povezan s imovinom (Study on Mapping the risk of serious and organised crime infiltration in legitimate businesses (Studija o mapiranju rizika od infiltracije teškog i organiziranog kriminala u zakonita poduzeća), ožujak 2021., DR0221244ENN), 
                  https://data.europa.eu/doi/10.2837/64101
                  .
               
               
                  
                     (3)
                  
                        Europol, Does crime still pay? Criminal Asset Recovery in the EU – Survey of statistical information 2010-2014 (Isplati li se i dalje baviti kriminalom? Povrat imovine stečene kaznenim djelima u EU-u – pregled statističkih podataka za razdoblje 2010.–2014.), 2016.; 
                  https://www.europol.europa.eu/publications-documents/does-crimestill-pay
                  . 
               
               
                  
                     (4)
                  
                        Na temelju okvirnih odluka Vijeća 2003/757/PUP i 2006/783/PUP te (od 19. prosinca 2020.) Uredbe (EU) 2018/1805.
               
               
                  
                     (5)
                  
                        Direktiva (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (SL L 141, 5.6.2015., str. 73.).
               
               
                  
                     (6)
                  
                        Direktiva (EU) 2019/1153 Europskog parlamenta i Vijeća od 20. lipnja 2019. o utvrđivanju pravila kojima se olakšava uporaba financijskih i drugih informacija u svrhu sprečavanja, otkrivanja, istrage ili progona određenih kaznenih djela (SL L 186, 11.7.2019., str. 122.).
               
               
                  
                     (7)
                  
                        Komisijin prijedlog Komisije direktive Europskog parlamenta i Vijeća 2021/XX.
               
               
                  
                     (8)
                  
                        Pravna ili fizička osoba na koju se primjenjuju Direktiva o sprečavanju pranja novca i pravila za sprečavanje pranja novca/borbu protiv financiranja terorizma.
               
               
                  
                     (9)
                  
                        Komunikacija Komisije o akcijskom planu za sveobuhvatnu politiku Unije o sprečavanju pranja novca i financiranja terorizma (COM(2020) 2800, 7.5.2020.).
               
               
                  
                     (10)
                  
                        Komunikacija Komisije o strategiji EU-a za sigurnosnu uniju (COM(2020) 605, 24.7.2020.).
               
               
                  
                     (11)
                  
                        Zaključci Vijeća o jačanju financijskih istraga radi borbe protiv teškog i organiziranog kriminala, 17. lipnja 2020. (8927/20).
               
               
                  
                     (12)
                  
                        Rezolucija Europskog parlamenta od 10. srpnja 2020. o sveobuhvatnoj politici Unije o sprečavanju pranja novca i financiranja terorizma – akcijski plan Komisije i druga nedavna događanja (2020/2686(RSP)).
               
               
                  
                     (13)
                  
                        Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).
               
               
                  
                     (14)
                  
                        SL C , , str. .
               
               
                  
                     (15)
                  
                        SL C , , str. .
               
               
                  
                     (16)
                  
                        Direktiva (EU) 2019/1153 Europskog parlamenta i Vijeća od 20. lipnja 2019. o utvrđivanju pravila kojima se olakšava uporaba financijskih i drugih informacija u svrhu sprečavanja, otkrivanja, istrage ili progona određenih kaznenih djela i stavljanju izvan snage Odluke Vijeća 2000/642/PUP (SL L 186, 11.7.2019., str. 122.).
               
               
                  
                     (17)
                  
                        Direktiva (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (SL L 141, 5.6.2015., str. 73.).
               
               
                  
                     (18)
                  
                        [Upućivanje na novu direktivu o sprečavanju pranja novca, nakon njezina donošenja.]
               
               
                  
                     (19)
                  
                        Direktiva (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (SL L 141, 5.6.2015., str. 73.).
               
               
                  
                     (20)
                  
                        Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhu sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).
               
               
                  
                     (21)
                  
                        Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).